text: Højskolesange i ny version
  08 november 2010 kl. 13.27
  Tre Egtved-piger har taget et lån på 120.000 kroner og investeret dem i en CD med danske sange fra højskolesangbogen. Umiddelbart et risikabelt projekt, men ikke, når man tror på sig selv.
  Vi mødte de tre piger på Engelsholm Slot ved Vejle, hvor de inviterede til koncert i anledning af udgivelsen af deres nye CD. Mette Katrine Jensen og søstrene Louise og Charlotte Støjberg har kendt hinanden, siden de var små og gik på den lokale musikskole i Egtved.
  
  Nye fortolkninger
  Mette Katrine Jensen havde brug for hjælp til sin folkemusik-eksamen på konservatoriet i Odense, Og hun fik fat i søstrene Støjberg. Siden har de tre Egtved-piger haft pige-gruppen Zenobia. På repertoiret står hverken pop eller Rock, men derimod den gamle danske sang-skat. 
  De tre har brugt et år på at lave deres nye CD med nye fortolkninger af gamle danske sange. Prisen på 120.000 kroner bekymrer ikke de tre. De sover godt om natten. 
  Koncerten var gratis, og allerede en time før start strømmede det ind med folk.
  
  Her spiller de
  Du kan se, hvor pigerne spiller, her:
  http://www.zenobia.nu/DK.php
  